
	פסק דין



ערעור על החלטת כב' השופטת מור-אל (בסמכותה כרשמת) מיום 5.6.23. 

מדובר בתיק בו ניתן פסק דין בהעדר הגנה ביום 19.11.22, התבקש ביטולו של פסק הדין, התקיים דיון ביום 13.3.23 וניתנה החלטה מפורטת מיום 19.3.23 בה התאפשר ביטול פסק הדין בכפוף לתשלום הוצאות בתוך מועד שנקבע (והוארך) ונקבע מועד להגשת כתב הגנה. בהחלטה מושא הערעור הוכר תשלום ההוצאות שבוצע באיחור וניתנה ארכה להגשת כתב הגנה. המערער טוען כי לנוכח התנהלות המשיב, היה על כב' הרשמת לקבוע שפסק הדין בתוקפו. 

לאחר עיון מצאתי לנכון לעשות שימוש בסמכותי לפי תקנה 138(א)(1) לתקנות סדר הדין האזרחי, תשע"ט-2018, לדון בערעור ולדחותו ללא צורך בקבלת תשובה. מתן ארכה לתשלום או להגשת כתב הגנה הם נושאים בליבת שיקול הדעת של כב' הרשמים ואף של ערכאה קמא בכלל. המחדלים והקשיים בהתנהלות המשיב לא נעלמו מעיני כב' הרשמת והיא מצאה למרות זאת שלא לסגור את הדלת, תוצאה שאינה מידתית. מדובר במותב ששמע את הצדדים, לרבות חקירה והתרשם התרשמות ישירה בעניין סיכויי ההליך. היקפו של ההליך כ-8.3 מיליון ₪. אין הצדקה להתערב בשיקול דעתה של כב' הרשמת, שברי כי לא נעשה כלאחר יד אלא מתוך היכרות עם הנסיבות והתיק. אף לגופו של עניין שיקול הדעת מקובל גם עלי.

הערעור נדחה ומוטב היה אלמלא הוגש.

ניתן היום,  ד' תשרי תשפ"ד, 19 ספטמבר 2023, בהעדר.

